NARIADENIE KOMISIE (ES) č. 1125/2008
z 13. novembra 2008,
ktorým sa v hospodárskom roku 2008/2009 rozdelí 5 000 ton krátkeho ľanového vlákna a konopného vlákna na národné garantované množstvá medzi Dánskom, Gréckom, Írskom, Talianskom a Luxemburskom
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (1), a najmä jeho článok 95 v spojení s jeho článkom 4,
keďže:
(1)
V článku 8 ods. 1 nariadenia Komisie (ES) č. 507/2008 zo 6. júna 2008, ktorým sa stanovujú podrobné pravidlá na uplatňovanie nariadenia Rady (ES) č. 1673/2000 o spoločnej organizácii trhu s ľanom a konope pestovanými na vlákno (2), sa ustanovuje, že rozdelenie 5 000 ton krátkeho ľanového vlákna a konopného vlákna na národné garantované množstvá, ako sa uvádza v článku 94 ods. 1a nariadenia (ES) č. 1234/2007, v hospodárskom roku 2008/2009 sa musí realizovať do 16. novembra bežného hospodárskeho roku.
(2)
Na tento účel oznámilo Taliansko Komisii plochy, ktoré sú predmetom kúpnych zmlúv, spracovateľských záväzkov a zmlúv, a odhady výnosov ľanovej a konopnej slamy a vlákien.
(3)
V Dánsku, Grécku, Írsku a Luxembursku sa naopak v hospodárskom roku 2008/2009 nevypestujú žiadne ľanové alebo konopné vlákna.
(4)
Na základe odhadov produkcie, ktoré vyplývajú z poskytnutých informácií, celková výroba piatich dotknutých členských štátov nedosiahne celkové pridelené množstvo 5 000 ton a mali by sa stanoviť národné garantované množstvá, ako sa uvádza nižšie.
(5)
Opatrenia ustanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO NARIADENIE:
Článok 1
V hospodárskom roku 2008/2009 bude rozdelenie na národné garantované množstvá uvedené v článku 94 ods. 1a v spojení s prílohou XI bodom A.II písm. b) k nariadeniu (ES) č. 1234/2007 takéto:
-
Dánsko
0 ton;
-
Grécko
0 ton;
-
Írsko
0 ton;
-
Taliansko
228 ton;
-
Luxembursko
0 ton.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Uplatňuje sa od 16. novembra 2008.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 13. novembra 2008